Document ID: 32012R1147

ΚΑΝΟΝΙΣΜΌΣ (ΕΕ) αριθ. 1147/2012 ΤΗΣ ΕΠΙΤΡΟΠΉΣ
της 4ης Δεκεμβρίου 2012
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του κηρού μελισσών (E 901), του καρναουβικού κηρού (E 903), του σελάκ (Ε 904) και του μικροκρυσταλλικού κηρού (Ε 905) σε ορισμένους καρπούς
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Η Επιτροπή έχει λάβει πολλές αιτήσεις για να εγκριθεί η χρήση του κηρού μελισσών (E 901) στις πιπεριές, τις τομάτες, τα αγγούρια, τις μπανάνες, τα μάνγκο και τα αβοκάντο, στα ρόδια και σε όλα τα φρούτα, η χρήση του καρναουβικού κηρού (E 903) και του σελάκ (Ε 904) στα ρόδια και τα μάνγκο, τα αβοκάντο και τους καρπούς παπάγιας και η χρήση του μικροκρυσταλλικού κηρού (Ε 905) στους ανανάδες. Οι αιτήσεις αυτές τέθηκαν στη διάθεση των κρατών μελών.
(5)
Ο κηρός μελισσών (E 901), ο καρναουβικός κηρός (E 903), το σελάκ (Ε 904) και ο μικροκρυσταλλικός κηρός (Ε 905) έχει ζητηθεί να χρησιμοποιούνται ως υλικά για γλασάρισμα για την επιφανειακή επεξεργασία των φρούτων ή των παρόμοιων με φρούτα λαχανικών ώστε να επιτυγχάνεται η καλύτερη διατήρησή τους. Η επεξεργασία αυτή προστατεύει τα φρούτα από την αφυδάτωση και την οξείδωση και εμποδίζει την ανάπτυξη μυκήτων και ορισμένων μικροοργανισμών. Υπάρχει τεχνολογική ανάγκη, ιδίως για τα φρούτα που εισάγονται κυρίως από χώρες με τροπικό κλίμα. Τα φρούτα αυτά πρέπει, επιπλέον, να προστατεύονται κατά τη μεταφορά τους σε μεγάλες αποστάσεις.
(6)
Τα εν λόγω πρόσθετα τροφίμων πρόκειται να χρησιμοποιούνται μόνο για εξωτερική επεξεργασία και δεν αναμένεται να μεταναστεύσουν στο εσωτερικό βρώσιμο μέρος των φρούτων. Για τον λόγο αυτόν, η χρήση τους σε φρούτα των οποίων ο φλοιός δεν καταναλώνεται δεν ενδέχεται να έχει επίδραση στην ανθρώπινη υγεία. Επομένως, κρίνεται σκόπιμο να επιτραπεί η χρήση του κηρού μελισσών (E 901), του καρναουβικού κηρού (E 903), του σελάκ (Ε 904) και του μικροκρυσταλλικού κηρού (Ε 905) στα φρούτα τα οποία εισάγονται κατά κύριο λόγο από χώρες με τροπικό κλίμα, δηλαδή στις μπανάνες, τα μάνγκο, τα αβοκάντο, τα ρόδια, τις παπάγιες και τους ανανάδες.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης του κηρού μελισσών (E 901) στις μπανάνες, τα μάνγκο και τα ρόδια, η χρήση του καρναουβικού κηρού (E 903) και του σελάκ (Ε 904) στα ρόδια, τα μάνγκο, τα αβοκάντο και τις παπάγιες και η χρήση του μικροκρυσταλλικού κηρού (Ε 905) στους ανανάδες αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Αρχής.
(8)
Η Επιτροπή θα μελετήσει περαιτέρω τα αιτήματα για χρήση των κηρών σε άλλα φρούτα και λαχανικά λαμβάνοντας υπόψη την ασφάλεια των καταναλωτών στην περίπτωση που ενδεχομένως καταναλώνονται και τα εξωτερικά τους μέρη, την τεχνολογική αιτιολόγηση και την πιθανή παραπλάνηση των καταναλωτών, συμπεριλαμβανομένων των απαιτήσεων επισήμανσης.
(9)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής (3) ο κατάλογος των προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008 ισχύει καταρχήν από την 1η Ιουνίου 2013. Προκειμένου να επιτραπούν οι νέες χρήσεις των εγκεκριμένων προσθέτων τροφίμων στην αγορά πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά τις χρήσεις αυτές.
(10)
Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 1333/2008
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Δεκεμβρίου 2012.

Labels: 0
3
17